笑笑一篇代簡答王之朝
作者：陳著
朝代：宋

paragraphs: □惠家獅兒，雪白真可取。
摩挲方脫懷，跳躍遍庭宇。
意在飽可饕，飼養如舊主。
無菜安有肉，無倉那得鼠。
怒眼如饑鷹，奮爪過虓虎。
撞破儲粟瓶，翻倒生魚釜。
謂可共淡薄，豈期遭慢侮。
今又餉修梅，驚走孩兒女。
筠籃未壁封，環哄爭起舞。
獰於猿狖攫，慕其螻蟻聚。
刑腥手濡血，漬蜜口流乳。
老齒本自疏，吞吮頗辛苦。
布衣惜如錦，□染濯不去。
非不知滋味，亦欲驕腸肚。
奈非素富貴，□舌崇貧□。
於我亦云厚，自料無報所。
聊以此爲祔，免得交□□。
平生相忘契，笑笑一掌拊。